Nous Thiebauz, cuens de Bar, sires de Thoci, et nous, Johanne, sa fame, faisons asavoir à touz celz qui verront et orront ces présentes leitres que nous amortissons et tenons pour amortiz sept arpenz de bois que l’an apeile Jarri-Bolon, que Pierre de Vaus, escuiers, avoit assis delez lou bois au chapitre d’Auceurre, an la parroiche de Parli; liquex bois est dou fié Deniset de Vaus, escuier, et de noz rièrefiez, et louquel bois cil Pierres de Vaus tenoit an fié de Deniset desusdit; et louquel cil Pierres a vendu au daien et au chapitre d’Auceurre pour trante livres de tournois, si comme il dit. Et volons et otroions que nous ne notre hoir ne puisseins riens réclamer des ci en avant, ne demander ou bois desus dit pour fié ne pour rière-fié, ne pour autre raison. Ou tesmoing de laquel chose nous avons saelées ces présentes leitres de noz propres seaus. Ceu fu doné an l’an de Grâce mil deus cenz quatre-vint et deus, ou mois de septembre.